Pavel Viskovatov
Pavel Aleksandrovitš Viskovatov (24. november 1842 Peterburi – 16. aprill 1905 Peterburi) oli vene keeleteadlane. Sündis teadlase pojana, õppis Peterburi, Berliini, Bonni ja Leipzigi ülikoolides. Tartu Ülikooli vene keele ja kirjanduse dotsent 1873–1874, professor 1874–1895. Viskovatov tegeles ka arheoloogia ja ajalooga ning kaevas mitmeid Eestis asuvaid kalmeid ja kääpaid. Ta oli esimene, kes seadis kahtluse alla tol ajal gooti teooria raames levinud idee, et Baltikumi tarandkalmed kujutasid endast gootide rajatud laevkalmeid.